

**PROFFIL RÔL COMISIYNYDD YR HEDDLU A THROSEDDU**

**PROFFIL RÔL COMISIYNYDD YR HEDDLU A THROSEDDU**



**PROFFIL RÔL**

|  |  |
| --- | --- |
|  |  |
| **Teitl y Rôl:** | Cyfiawnder Troseddol – Rheolwr Gweithredu Cydraddoldeb Hil Cyfiawnder Troseddol (Cymru Gyfan) |
| **Graddfa:** | PO6 |
| **Yn atebol i:** | Uwch-swyddog(ion) Cyfrifol ym maes Hil – Cyfiawnder Troseddol a Phlismona yng Nghymru |
| **Yn gyfrifol am:** | Dim Cyfrifoldebau Goruchwylio |
| **Cydgysylltu â:** | Arweinwyr Cyfiawnder Troseddol a Phlismona ledled Cymru, Swyddogion Llywodraeth Cymru, arweinwyr Cydraddoldeb ac Amrywiaeth, y Cyhoedd/Cymunedau, Sefydliadau Allanol, Asiantaethau a Phartneriaethau |
| **Lefel Fetio Ofynnol:** | MV/SC – Fetio Rheoli a Chliriad Diogelwch |
| **Dyddiad Cyhoeddi:** | Awst 2022 |

**MAE HON YN SWYDD SY'N WLEIDYDDOL GYFYNGEDIG**

|  |  |
| --- | --- |
| **Diben y Rôl:**  Bydd Rheolwr Gweithredu Cydraddoldeb Hiliol Cyfiawnder Troseddol (Cymru Gyfan) yn chwarae rôl hollbwysig wrth ddatblygu ein gweledigaeth ar gyfer System Cyfiawnder Troseddol wrth-hiliol yng Nghymru. Bydd deiliad y swydd yn arwain y gwaith o gydlynu a chynllunio Cynllun Gweithredu Gwrth-hiliaeth Cyfiawnder Troseddol yng Nghymru a rhoi'r cynllun hwnnw ar waith ym mhob sefydliad cyfiawnder troseddol, plismona a phartneriaeth, er mwyn cyflwyno newidiadau i'r system a sicrhau canlyniadau gwell i bobl o leiafrifoedd ethnig yng Nghymru. Bydd deiliaid y swydd yn rhoi cyngor a chymorth o ansawdd uchel ar gyfer pob rhan o'r cynllun, gan sicrhau bod gwaith effeithiol yn mynd rhagddo o ran cydweithio amlasiantaethol, llywodraethu, craffu ac adrodd ar berfformiad.  Bydd deiliad y swydd yn:   1. Datblygu, cydlynu a rheoli rhaglen waith a fydd yn helpu i gyflawni amcanion y Cynllun Gweithredu Gwrth-hiliaeth, gan ychwanegu prosiectau penodol a'u harwain lle y bo'n briodol. 2. Gweithio gyda Chadeirydd(ion)/Uwch-swyddogion Cyfrifol i ysgogi busnes y Tasglu Hil ac Is-grwpiau cysylltiedig. 3. Gweithredu fel y prif bwynt cyswllt ar gyfer Cadeirydd(ion) Panel Goruchwylio a Chynghori Annibynnol CJIW er mwyn sicrhau y caiff y Panel y wybodaeth berthnasol i'w alluogi i oruchwylio a chraffu ar y cynllun yn effeithiol. 4. Gweithredu fel y prif ryngwyneb â Llywodraeth Cymru a swyddogaethau datganoledig i gydweithio er mwyn sicrhau cysondeb â Chynllun Gweithredu Cymru Wrth-hiliol Llywodraeth Cymru a chyflawni Un Dull Gweithredu ar gyfer y Gwasanaethau Cyhoeddus mewn perthynas â gwrth-hiliaeth yng Nghymru. 5. Gweithredu fel cynghorydd arbennig i arweinwyr blaenoriaeth ac arweinwyr rhaglenni cysylltiedig Bwrdd Cyfiawnder Troseddol Cymru. Bod yn gynghreiriad effeithiol, gan feithrin a chynnal cydberthnasau â phobl o leiafrifoedd ethnig, cymunedau a sefydliadau arbenigol ledled Cymru er mwyn llywio model ymgysylltu effeithiol a helpu i ysgogi gweithgarwch cynhyrchu ar y cyd a chynwysoldeb wrth lunio polisïau a'u rhoi ar waith. | |
| **Prif Gyfrifoldebau** | **Cyngor ac Arweiniad** |
| * Dangos arweinyddiaeth ac arbenigedd ym maes anghyfiawnder hiliol ym mhob rhan o'r system Cyfiawnder Troseddol, yn ogystal ag o ran materion ehangach sy'n ymwneud â chynhwysiant, cydraddoldeb ac amrywiaeth. * Rhoi cyngor, arweiniad a chefnogaeth i uwch-arweinwyr Cyfiawnder Troseddol a Phlismona ar ddatblygiadau polisi a datblygiadau cyfreithiol sy'n ymwneud â materion hil ac amrywiaeth, gyda ffocws penodol ar y system cyfiawnder troseddol. * Gweithio gydag arweinwyr cydraddoldeb, cynhwysiant ac amrywiaeth Cyfiawnder Troseddol a Phlismona ledled Cymru i gefnogi ac ysgogi gweithgarwch cydweithredol a sicrhau bod gwaith sefydliadol yn ategu ac yn cefnogi'r camau gweithredu yng Nghynllun Gweithredu Gwrth-hiliaeth CJIW. * Ysgrifennu a chyflwyno briffiadau ac adroddiadau i Fyrddau Cyfiawnder Troseddol Lleol yng Nghymru a chyfarfodydd partneriaeth ehangach ar gynnydd a meysydd i'w trafod. * Rhoi cymorth a chyngor i gadeiryddion Tasglu Cydraddoldeb Hiliol CJIW a'i Is-grwpiau mewn perthynas â'r canlynol:   + data a thystiolaeth,   + cyfathrebu ac ymgysylltu,   + cymhwysedd diwylliannol a chynrychiolaeth. * Defnyddio eich arbenigedd a'ch gwybodaeth helaeth eich hun ym maes anghyfiawnder hiliol ym mhob rhan o'r system Cyfiawnder Troseddol i nodi syniadau ac atebion arloesol. * Cefnogi'r gwaith o ddatblygu amgylchedd lle y gall newid systematig gael ei roi ar waith a'i gynnal ledled Cymru. * Cyflwyno achosion busnes/cynigion cyllidebol i gefnogi'r gwaith o gyflawni'r cynllun a rheoli unrhyw gyllideb ddirprwyedig, a'u rhoi ar waith. |
| **Gwella Busnes** |
| * Cydlynu a chefnogi'r gwaith o gyflawni Cynllun Gwrth-hiliaeth CJIW, gan arwain newid a gwelliannau ym mhob rhan o'r system cyfiawnder troseddol. * Llunio adroddiadau, achosion busnes ac adolygiadau yn ôl y gofyn er mwyn helpu i gyflawni Cynllun Gweithredu Gwrth-hiliaeth CJIW. * Datblygu ac arwain mentrau i wella prosesau busnes. * Sicrhau bod pobl a chymunedau lleiafrifol o ran hil yn rhan o'r gwaith o ddatblygu a chyflawni'r Cynllun Gweithredu Gwrth-hiliaeth ac yn ganolog iddo. |
| **Cynnwys Pobl** |
| * Cymell a rhoi cyngor i gydweithwyr ledled Cymru er mwyn hyrwyddo'r gwaith o roi Cynllun Gwrth-hiliaeth CJIW ar waith. * Pennu tasgau/cydgysylltu/dyrannu'r gwaith i bartneriaid. |
| **Polisïau a Strategaethau** |
| * Meddu ar y wybodaeth ddiweddaraf am ddatblygiadau perthnasol o ran deddfwriaeth a pholisi ym mhob rhan o Lywodraeth y DU. Yn benodol, datblygiadau polisi yn y Weinyddiaeth Gyfiawnder a'r Swyddfa Gartref. Cynnig cyngor ac arweiniad i Gadeiryddion ar y cyfryw faterion ac unrhyw effaith a goblygiadau. * Llunio ymatebion ysgrifenedig i ymgyngoriadau ar faterion sy'n ymwneud â chydraddoldeb hiliol ac amrywiaeth ar y cyd â phartneriaid allweddol. * Ymchwilio, adolygu a llunio polisïau, strategaethau a chynlluniau gweithredu. * Drafftio polisïau ac ymgynghori ar y broses o'u rhoi ar waith. * Monitro'r broses o roi polisi ar waith ac adrodd arni er mwyn sicrhau cydymffurfiaeth a nodi materion/problemau. |
| **Rheoli Prosiect** |
| * Trefnu, monitro a rheoli'r broses o gyflawni Cynllun Gwrth-Hiliaeth CJIW o ddydd i ddydd, gan gynnwys cynllunio a rhoi cyngor ar adnoddau. * Sicrhau bod prosiectau'n cyflawni'r amcanion arfaethedig mewn ffordd gost-effeithiol ac o fewn y terfynau amser a roddir. * Ysgrifennu dogfennau/cynlluniau strategol a'u cyflwyno mewn fforymau ffurfiol. |
| **Rheoli Risg a Chydymffurfiaeth Gyfreithiol** |
| * Nodi risgiau yn eich cylch gwaith eich hun, lliniaru risgiau a rhoi gwybod i eraill am risgiau. * Dealltwriaeth drylwyr o ganllawiau a deddfwriaeth gysylltiedig i liniaru risgiau. * Monitro a sicrhau cydymffurfiaeth â'r holl reoliadau a chanllawiau polisi. * Uwchgyfeirio problemau mawr. |
| Gwasanaeth Cwsmeriaid a Chynrychioli   * Rhoi delwedd a gwasanaeth cadarnhaol i gwsmeriaid mewnol ac allanol. * Mae'n ofynnol i unigolion ymgysylltu'n effeithiol â chwsmeriaid mewnol ac allanol ar bob lefel er mwyn darparu gwasanaeth o safon uchel. * Cynnal cyfrinachedd mewn perthynas â materion diogelu data a safonau Rheoli Gwybodaeth yr Heddlu (MOPI). |
| Yn ogystal, bydd yn rhaid i ddeiliad y swydd fod yn barod i ymgymryd â'r cyfryw ddyletswyddau ychwanegol a all godi yn sgil amgylchiadau sy'n newid, ond nad ydynt, o reidrwydd, yn newid natur gyffredinol na lefel cyfrifoldeb y swydd. |

|  |  |
| --- | --- |
| **Cymwysterau** | **Hanfodol**   * Rhaid meddu ar radd neu gymhwyster cyfatebol mewn pwnc perthnasol * Rhaid meddu ar gymhwyster TGAU A-C o leiaf mewn Mathemateg a Saesneg neu gymhwyster cyfatebol, neu'r gallu i ddangos sgiliau a galluoedd cyfatebol. |
| **Sgiliau** | **Hanfodol**   * Cyfathrebwr gwych a negodwr darbwyllol sydd â gallu amlwg i feithrin partneriaethau a chydberthnasau gwaith cydweithredol cryf, effeithiol, credadwy a llwyddiannus ar draws ffiniau swyddogaethol â rhanddeiliaid mewnol ac allanol. * Profiad o hyrwyddo/hybu cydraddoldeb hiliol a meithrin cydberthnasau o fewn y sector arbenigol a chymunedau lleiafrifol o ran hil. * Profiad amlwg o ymdrin yn effeithiol ac yn broffesiynol â sefyllfaoedd a chydberthnasau cynhennus, sensitif a heriol. * Sgiliau dadansoddi cryf â'r gallu deallusol i ddeall materion cymhleth a'u cyfleu, gan gynnwys polisi a deddfwriaeth, er mwyn cynnig camau ymarferol ymlaen a chraffu a herio mewn ffordd adeiladol, lle y bo angen. * Profiad o'r system cyfiawnder troseddol. * Profiad o arwain prosiectau amlasiantaethol, arloesedd a newid, gan annog ymdrechion i gydweithio a nodi'r cyfleoedd sy'n gysylltiedig â chydweithio a gwerth cydweithio. * Y gallu i gynnal y lefelau uchaf o uniondeb, disgresiwn a chyfrinachedd. * Dangos sgiliau ysgrifenedig a llafar rhagorol er mwyn cyflwyno gwybodaeth gymhleth yn gryno ac yn effeithiol i gynulleidfaoedd gwahanol. * Profiad o ddatblygu polisïau a strategaethau. * Y gallu i weithio ar eich pen eich hun ac i derfynau amser. * Meddu ar sgiliau cyfathrebu llafar ac ysgrifenedig o safon uchel, gan gynnwys y gallu i drafod ag uwch-reolwyr a dylanwadu arnynt, yn seiliedig ar ddata a chanlyniadau dadansoddol. Rhaid i ddeiliad y rôl feddu ar y gallu i gyfathrebu'n effeithiol drwy adroddiadau, cyfarfodydd un i un a chyflwyniadau a briffiadau grŵp. * Arwain neu lunio briffiadau ad hoc ac a gynlluniwyd, adroddiadau monitro a chynlluniau ar gyfer nifer o gynulleidfaoedd yn ôl y gofyn. * Y gallu i ddefnyddio dull seiliedig ar dystiolaeth sy'n canolbwyntio ar ganlyniadau wrth ymdrin â newid a mynd ati i ddatblygu polisïau. * Profiad o ddefnyddio mathau gwahanol o becynnau meddalwedd cyfrifiadurol, megis rhaglenni meddalwedd dadansoddol penodol.   **Dymunol**   * Cymraeg Iaith Lefel 2. Yn gallu deall hanfod sgwrs Gymraeg ac yn gallu cyfleu gwybodaeth sylfaenol ac ymateb i geisiadau syml yn Gymraeg. Y gallu i drosglwyddo galwadau ffôn yn Gymraeg. Yn gallu cyflwyno eich hun a phobl eraill yn ôl enw, rheng, rôl a lleoliad/sefydliad. Yn gallu cyfrannu at gyfarfod yn rhannol yn Gymraeg. * Sgiliau rheoli prosiect. |
| **Gwybodaeth** | **Hanfodol**   * Dealltwriaeth o Ddeddf Cydraddoldeb 2010 a Deddf Hawliau Dynol 1998. * Gwybodaeth am y System Cyfiawnder Troseddol yng Nghymru a'r cydberthnasau gwaith rhwng gweinyddiaethau datganoledig ac annatganoledig. * Gwybodaeth a dealltwriaeth o faterion a heriau sy'n ymwneud ag amrywiaeth, cydraddoldeb a chynhwysiant – yn benodol, anghydraddoldebau hiliol, yn ddelfrydol yn y sector cyfiawnder troseddol |
| **Rhinweddau Personol** | **Gwasanaethu'r Cyhoedd**  Dangos cred wirioneddol mewn gwasanaethu'r cyhoedd, gan ganolbwyntio ar yr hyn sy'n bwysig i'r cyhoedd ac a fydd o'r budd mwyaf iddynt.  Deall disgwyliadau, anghenion a phryderon cymunedau gwahanol a cheisio mynd i'r afael â nhw.  Meithrin hyder y cyhoedd drwy siarad â phobl mewn cymunedau lleol er mwyn ystyried eu safbwyntiau a chwalu'r rhwystrau rhyngddyn nhw a'r heddlu.  Datblygu partneriaethau ag asiantaethau eraill er mwyn darparu'r gwasanaeth cyffredinol gorau posibl i'r cyhoedd.  **Proffesiynoldeb**  Gweithredu ag uniondeb, yn unol â gwerthoedd Gwasanaeth yr Heddlu.  Cymryd perchnogaeth wrth ddatrys problemau, gan ddangos dewrder a gwydnwch wrth ymdrin â sefyllfaoedd anodd a allai fod yn ymfflamychol.  Gweithredu ar eich liwt eich hun i fynd i'r afael â materion, gan ddangos agwedd gref at waith a gwneud ymdrech ychwanegol pan fo angen.  Cynnal safonau proffesiynol, bod yn esiampl i eraill a herio ymddygiad amhroffesiynol neu wahaniaethol.  Bod yn ddigyffro ac yn broffesiynol dan bwysau, gan leddfu gwrthdaro a bod yn barod i gamu ymlaen a chymryd rheolaeth pan fo angen.  **Arwain Newid**  Agwedd gadarnhaol tuag at newid, addasu ffyrdd gwahanol o weithio ac annog hyblygrwydd ymhlith eraill.  Chwilio am ffyrdd o wella gwerth am arian a'r ffordd y caiff gwasanaethau eu darparu bob amser, gan awgrymu newidiadau ac annog eraill i gyfrannu syniadau.  Datrys problemau mewn ffordd arloesol a chreadigol.  Gofyn am adborth a gweithredu arno, gan ddysgu o brofiad a pharhau i ddatblygu eich sgiliau a'ch gwybodaeth broffesiynol eich hun.  **Arwain Pobl**  Ennyn hyder ac arwain gyda brwdfrydedd ac arbenigedd.  Ysbrydoli aelodau o'r tîm i gyflawni nodau heriol, gan roi cyfarwyddiadau a datgan disgwyliadau'n glir.  Cydnabod cyflawniadau unigolion a thimau drwy dynnu sylw at waith da a'i wobrwyo.  Cydnabod pan fydd pobl yn colli'r awydd i weithio, a rhoi hwb a chefnogaeth pan fydd hynny'n digwydd.  Rhoi adborth gonest ac adeiladol er mwyn helpu pobl i ddeall eu cryfderau a'u gwendidau.  Hyfforddi a rhoi arweiniad i aelodau'r tîm, gan nodi meysydd i'w datblygu a mynd i'r afael â nhw.  **Rheoli Perfformiad**  Gweithio gyda grŵp gorchwyl data CJIW i gefnogi'r gwaith o datblygu fframwaith perfformiad a sylfaen dystiolaeth i ddangos newid.  Deall amcanion a blaenoriaethau'r sefydliad a sut mae eich gwaith eich hun yn cyd-fynd â'r rhain.  Cynllunio a threfnu tasgau yn effeithiol i gynnal a gwella perfformiad.  Rheoli cyfres o flaenoriaethau, ystyried pethau'n ofalus ymlaen llaw, cydbwyso adnoddau a chydgysylltu gweithgareddau i gwblhau tasgau mewn pryd.  Gwybod beth yw cryfderau aelodau o'r tîm, gan ddirprwyo'n briodol a chydbwyso llwythi gwaith y tîm.  Monitro'r hyn a gaiff ei gyflawni er mwyn sicrhau bod tasgau wedi cael eu cwblhau i'r safon ofynnol, a mynd i'r afael â thanberfformiad yn effeithiol.  **Gwneud Penderfyniadau**  Casglu, dilysu ac asesu gwybodaeth i feithrin dealltwriaeth gywir o'r sefyllfa.  Ystyried amrywiaeth o opsiynau posibl cyn gwneud penderfyniadau clir ac amserol y gellir eu cyfiawnhau.  Adolygu penderfyniadau gan ystyried gwybodaeth newydd ac amgylchiadau newidiol.  Cydbwyso risgiau, costau a buddiannau, gan ystyried effaith ehangach penderfyniadau.  Arfer disgresiwn a barn broffesiynol, gan sicrhau bod camau gweithredu a phenderfyniadau yn gymesur ac er budd y cyhoedd.  **Cydweithio ag Eraill**  Cydweithio ag eraill er mwyn cyflawni pethau, gan fod yn barod i roi help a chymorth i gydweithwyr.  Yn hawdd mynd atoch, gan ddatblygu cydberthnasau gwaith cadarnhaol a chyd-dynnu'n dda fel tîm.  Esbonio pethau'n dda, gan sicrhau bod cyfarwyddiadau'n glir a siarad â phobl gan ddefnyddio iaith y maent yn ei deall.  Gwrando'n ofalus a gofyn cwestiynau er mwyn sicrhau dealltwriaeth, gan leisio eich barn eich hun yn gadarnhaol ac adeiladol.  Darbwyllo pobl drwy bwysleisio manteision dull gweithredu penodol, rhoi'r wybodaeth ddiweddaraf iddynt a rheoli eu disgwyliadau.  Bod yn foesgar, yn gwrtais ac yn ystyriol, gan ddangos empathi a thosturi.  Trin pobl fel unigolion, gan fynd i'r afael â'u hanghenion a'u pryderon penodol.  Trin pobl â pharch ac urddas, gan ymdrin â nhw'n deg a heb ragfarn, ni waeth beth fo'u cefndir na'u hamgylchiadau. |

Cyfrifoldeb cyffredinol Comisiynydd yr Heddlu a Throseddu yw cynnal gwasanaeth heddlu effeithiol ac effeithlon a chwarae rôl arweiniol yn y gwaith o ostwng troseddu a sicrhau diogelwch cymunedol yn ardal yr heddlu. Mae'n rhaid i bob unigolyn yn swyddfa Comisiynydd yr Heddlu a Throseddu ddangos y rhinweddau i allu gweithio mewn sefydliad â grwpiau lleiafrifol a darparu gwasanaeth i grwpiau lleiafrifol mewn cymunedau. Rhaid dangos gallu i gyfrannu at amgylchedd gwaith agored a theg lle ni chaniateir ymddygiad anaddas. Ni ddylent ddangos unrhyw dystiolaeth y byddant yn debygol o gyfrannu at unrhyw achos o fwlio yn y gweithle nac unrhyw fath arall o ymddygiad gwahaniaethol.

**Dull Asesu**

Wrth gwblhau eich cais, sicrhewch eich bod ond yn cwblhau'r adrannau sydd wedi'u marcio isod gan mai'r rhain yw'r adrannau y cewch eich marcio yn eu herbyn ar gyfer cam llunio rhestr fer eich cais.

|  |  |
| --- | --- |
|  | **Rhestr fer** |
| Cymwysterau | ✔ |
| Sgiliau | ✔ |
| Gwybodaeth | ✔ |
| Rhinwedd Bersonol – Gwasanaethu'r Cyhoedd |  |
| Rhinwedd Bersonol – Proffesiynoldeb |  |
| Rhinwedd Bersonol – Arwain Newid | ✔ |
| Rhinwedd Bersonol – Arwain Pobl |  |
| Rhinwedd Bersonol – Rheoli Perfformiad | ✔ |
| Rhinwedd Bersonol - Gwneud Penderfyniadau |  |
| Rhinwedd Bersonol – Gweithio gydag Eraill | ✔ |